ORDE do 23 de abril de 2010 pola que se establecen as bases reguladoras das axudas para a conservación, protección e melloras das árbores e formacións senlleiras de Galicia e se procede á súa convocatoria para o ano 2010.
CONSELLERÍA DO MEDIO RURAL — III. OUTRAS DISPOSICIÓNS — 28/04/2010

O artigo 45 da Constitución española recolle o dereito de todos a gozar dun ambiente para o desenvolvemento da persoa, así como o deber de conservalo. Para isto, os poderes públicos mirarán pola utilización racional de todos os recursos naturais, co fin de protexer e mellorar a calidade de vida e defender e restaurar o ambiente.
Nesta mesma liña, a Lei estatal 42/2007, do 13 de decembro, do patrimonio natural e da biodiversidade, recolle o precepto constitucional anteriormente citado, establecendo entre os seus principios, entre outros, o de conservación e preservación da variedade, singularidade e beleza dos eco sistemas naturais, da diversidade xeolóxica e da paisaxe. Para isto, as administracións públicas teñen o deber de promover o emprego de medidas de incentivación de iniciativas de conservación da natureza e desincentivación daquelas que teñan unha incidencia negativa sobre a conservación da biodiversidade e o uso sustentable do patrimonio natural.
A Lei 9/2001, do 21 de agosto, de conservación da natureza, no seu artigo 52 crea o Catálogo galego de árbores senlleiras como instrumento de protección en que se incluirán aqueles exemplares ou mouteiras dos cales, polos seus valores ou interese natural, cultural, científico, educativo, estético ou paisaxístico, sexa necesario asegurar a súa conservación. Nos exemplares ou mouteiras incluídos no Catálogo poderanse levar a cabo, logo da autorización da consellería competente, todo tipo de tratamentos silvícolas e actuacións encamiñadas á súa protección, conservación e mellora.
Todo o anterior desemboca na promulgación e entrada en vigor do Decreto 67/2007, do 22 de marzo, polo que se regula o Catálogo galego de árbores senlleiras, que recolle o procedemento para a inclusión destas árbores e formacións singulares neste Catálogo e establece o réxime xurídico básico para as árbores e formacións que se inclúan nel. O artigo 2º dispón que terán a consideración de senlleiras as árbores e formacións de calquera especie, tanto autóctona como foránea, situadas en terreos de propiedade pública ou privada, que sexan merecentes de medidas específicas de protección en atención ás excepcionais características do seu porte, dendometría, idade, rareza, significación histórica ou cultural, interese científico, educativo, estético, paisaxístico ou calquera outra circunstancia que as faga merecedoras dunha especial protección. Dentro deste decreto, o anexo I fai referencia ás diferentes árbores senlleiras, mentres que o anexo II está dedicado ás formacións senlleiras
declaradas en Galicia. Por último, o artigo 10.1º do Decreto 67/2007 prevé a posibilidade de que a Consellería do Medio Rural poida establecer un réxime de axudas económicas encamiñadas á súa conservación, protección e mellora ou, se é o caso, para realizar tratamentos fitosanitarios ou silvícolas de mantemento.
Segundo o disposto no Decreto 318/2009, do 4 de xuño, polo que se establece a estrutura orgánica da Consellería do Medio Rural e do Fondo Galego de Garantía Agraria, corresponde a esta consellería, a través da Dirección Xeral de Conservación da Natureza, a conservación, protección, uso sustentable, mellora e restauración do patrimonio natural e da biodiversidade de Galicia.
O réxime xeral das axudas e subvencións nas administracións públicas establécese nas disposicións básicas da Lei 9/2007, do 13 de xuño, de subvencións de Galicia. A nivel regulamentario, a norma principal está representada polo Decreto 11/2009, do 8 de xaneiro, polo que se aproba o regulamento da Lei 9/2007, do 13 de xuño, de subvencións de Galicia.
En virtude do anterior, en concordancia co disposto no artigo 27.30º do Estatuto de autonomía de Galicia e en virtude das facultades que me confire o artigo 34 da Lei 1/1983, do 22 de febreiro, de normas reguladoras da Xunta e da súa Presidencia,
DISPOÑO:
Artigo 1º.-Obxecto e principios de aplicación.
1. Esta orde ten por obxecto establecer as bases reguladoras da liña de axudas destinada á realización de actuacións de conservación, protección e mellora do estado fitosanitario das árbores e formacións senlleiras e proceder á súa convocatoria para o ano 2010.
2. Para os efectos do disposto no número anterior, entenderase por árbores e formacións senlleiras aqueles exemplares e mouteiras incluídos nos anexos I e II respectivamente do Decreto 67/2007, do 22 de marzo, polo que se regula o Catálogo galego de árbores senlleiras.
3. As axudas previstas nesta orde outorgaranse de conformidade cos criterios de publicidade, transparencia, concorrencia competitiva, obxectividade, igualdade e non-discriminación, atendéndose a criterios de eficacia no cumprimento dos obxectivos fixados e á eficiencia na asignación e utilización dos recursos públicos segundo o establecido no artigo 5.2º da Lei 9/2007, do 13 de xuño, de subvencións de Galicia.
4. Consonte o anterior e máis ao artigo 6.3º da Lei 9/2007, esta orde publicarse no Diario Oficial de Galicia e na páxina web da Consellería do Medio Rural:
http://mediorural.xunta.es/espazosNaturais/bio_arbores_senlleiras.jsp
Artigo 2º.-Actividades subvencionables.
1. Poderán ser obxecto das axudas previstas nesta orde as seguintes actividades:
a) Accións encamiñadas á conservación, divulgación, protección e mellora das árbores e formacións senlleiras incluídas nos anexos I e II do Decreto 67/2007, do 22 de marzo, e que estean validamente inscritas no Catálogo galego de árbores senlleiras, consonte os preceptos establecidos no capítulo II do devandito decreto, con anterioridade á entrada en vigor desta orde.
b) Accións encamiñadas á realización de tratamentos fitosanitarios ou silvícolas de mantemento nas árbores e formacións senlleiras incluídas nos anexos I e II do Decreto 67/2007, e que estean validamente inscritas no Catálogo galego de árbores senlleiras, consonte os preceptos establecidos no capítulo II do devandito decreto, con anterioridade da entrada en vigor desta orde.
2. En ningún caso serán subvencionables aquelas actuacións ou actividades que poñan ou poidan poñer en perigo os valores que xustificaron a especial protección das árbores ou formacións senlleiras e a súa inclusión no Catálogo galego de árbores senlleiras.
Artigo 3º.-Beneficiarios.
1. Poderán ser beneficiarios das axudas reguladas nesta orde as persoas físicas ou xurídicas, incluíndo os concellos, propietarias das árbores incluídas no anexo I ou formacións incluídas no anexo II do Decreto 67/2007, do 22 de marzo, e sempre que estas árbores e/ou formacións estean incluídas no Catálogo galego de árbores senlleiras con anterioridade á entrada en vigor desta orde.
2. Só se admitirá unha única solicitude por solicitante. Cando un mesmo solicitante sexa propietario de máis dunha árbore e/ou formación senlleira, deberá presentar unha única solicitude, que abranguerá todas as árbores e/ou formacións para as cales se solicita a axuda.
3. En ningún caso poderán ter a condición de beneficiarios das axudas previstas nesta orde as persoas ou entidades en que concorra algunha das circunstancias previstas no artigo 10.2º e 3º da Lei 9/2007, do 13 de xuño, de subvencións de Galicia, ou que fosen sancionadas por infraccións ao Decreto 67/2007, do 22 de marzo, polo que se regula o Catálogo galego de árbores senlleiras.
Artigo 4º.-Ámbito temporal.
As axudas a que se refire esta orde comprende os gastos mencionados no artigo 2.1º que se realicen no período abranguido entre a data da súa entrada en vigor e o 15 de decembro de 2010.
Artigo 5º.-Crédito.
1. As axudas que se concedan financiaranse con cargo ás aplicacións orzamentarias 2010.13.06.541-B.760.5, ata un importe máximo de trinta mil euros (30.000 ), e 2010.13.06.541-B.780.1, ata un importe máximo de trinta mil euros (30.000 ).
2. No suposto de que unha vez efectuada a baremación das solicitudes correspondentes a unha das anteriores aplicacións orzamentarias, non se cubra todo o crédito dispoñible nela, o sobrante poderá ser traspasado á outra aplicación orzamentaria.
3. No suposto de que exista un número elevado de solicitudes e, sempre que as dispoñibilidades orzamentarias o permitan, poderá incrementarse o crédito inicialmente previsto na orde, con cargo ás mesmas aplicacións e nas condicións previstas no artigo 31.2º da Lei 9/2007, do 13 de xuño.
Artigo 6º.-Gastos subvencionados.
A Consellería do Medio Rural poderá subvencionar os gastos relativos ás actividades descritas no artigo 2º desta orde levadas a cabo polos beneficiarios incluídos no seu artigo 3º, ata un importe do 100% do custo dos gastos realizados e ata un máximo por beneficiario do 15% do crédito total da orde de axudas.
Artigo 7º.-Presentación de solicitudes e documentación complementaria.
1. As solicitudes deberán formalizarse mediante instancia dirixida á Dirección Xeral de Conservación da Natureza, segundo o modelo normalizado que se recolle no anexo I, acompañadas da documentación seguinte por duplicado:
1.1. Para todo interesado:
a) No caso de non autorizar a consulta de datos de identidade no Sistema de Verificación de Datos de Identidade do Ministerio de Presidencia, de conformidade co artigo 2 do Decreto 255/2008, do 23 de outubro, e a Orde do 17 de xullo, da Consellería da Presidencia, Administracións Públicas e Xustiza, copia do DNI ou NIF do solicitante debidamente compulsada e, se procede, acreditación da representación do solicitante por calquera medio válido en dereito de acordo co disposto no artigo 32º da Lei 30/1992, do 26 de novembro, de réxime xurídico das administracións públicas e do procedemento administrativo común.
b) Certificación bancaria orixinal onde figure o número da conta en que se desexe cobrar a axuda.
c) Declaración responsable de non incorrer nas causas do artigo 10.2º da Lei 9/2007, do 13 de xuño, e de estar ao día nas obrigas tributarias, coa Seguridade Social e coa Facenda pública da Xunta de Galicia (no caso, indicado no punto 3º deste artigo, de non autorizar a Dirección Xeral de Conservación da Natureza para comprobar o cumprimento deste requisito) no modelo que se xunta no anexo III.
d) Memoria explicativa da actividade que se vai realizar e para a cal se solicita a axuda, cuxo contido contemplará, como mínimo, a correspondente previsión de gastos da actividade que se vai desenvolver, xustificación da preparación técnica do equipo de traballo e unha descrición da actividade proxectada, que poderá ir acompañada da documentación gráfica complementaria no soporte que se considere máis axeitado (papel ou dixital) para a correcta descrición da actividade para a cal se solicita a subvención.
e) Declaración do conxunto de todas as solicitudes das axudas efectuadas ou concedidas para esta mesma finalidade polas distintas administracións públicas ou entidades dependentes delas (anexo IV).
f) Acreditación da titularidade dos predios ou certificación do titular para a súa dispoñibilidade.
1.2. Deberase presentar, ademais, a seguinte documentación complementaria, en función da natureza do beneficiario:
a) No caso de comunidades de montes veciñais en man común, certificación do acordo da asemblea xeral conforme se autoriza a xunta reitora para solicitar estas axudas e certificado da Sección Territorial do Rexistro Xeral de Montes Veciñais en Man Común de posuír os estatutos en regra, figurando a composición da xunta reitora actualizada consonte os parámetros establecidos pola Lei 13/1989, do 10 de outubro, de montes veciñais en man común, e polo Decreto 260/1992, do 4 de setembro, polo que se aproba o regulamento para a execución da antedita lei.
b) No suposto de que a árbore e/ou formación obxecto da actividade sexa propiedade de varios copropietarios, deberase presentar:
-Acreditación da titularidade de cada propietario.
-Documento que acredite o consentimento de todos os propietarios.
-Representación do solicitante para realizar a actividade obxecto da subvención.
2. A presentación da solicitude de axuda ou subvención polo interesado, segundo o artigo 20.3º da Lei 9/2007, do 13 de xuño, de subvencións de Galicia, comportará a autorización á Dirección Xeral de Conservación da Natureza para solicitar as certificacións que deba emitir a Axencia Estatal de Administración Tributaria, a Tesouraría Xeral da Seguridade Social e a consellería competente en materia de economía e facenda da Xunta de Galicia. A dita comprobación realizarase tanto antes de ditar a resolución da concesión como na tramitación do pagamento. En todo caso, o solicitante deberá estar ao día nas súas obrigas tributarias e coa Seguridade Social.
3. Non obstante o disposto no punto anterior, o solicitante poderá denegar expresamente na solicitude o consentimento para que a Dirección Xeral de Conservación da Natureza solicite aos anteditos órganos a certificación acreditativa de tales requisitos. Neste caso, na solicitude abondará con presentar unha declaración responsable (anexo III) de que non ten débedas coa Administración pública da Comunidade Autónoma, así como de estar ao día no cumprimento das obrigas fiscais e coa facenda estatal e coa Tesouraría da Seguridade Social; pero antes da proposta de resolución e do pagamento, deberanse acreditar os devanditos aspectos a través dos respectivos certificados.
4. As solicitudes de subvención, xunto coa documentación complementaria que corresponda en función da natureza do solicitante, dirixiranse á Dirección Xeral de Conservación da Natureza da Consellería do Medio Rural e presentaranse debidamente asinadas e por duplicado nos departamentos territoriais da Consellería do Medio Rural correspondentes por razón do territorio, ou ben en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Este modelo de solicitude estará ao dispor dos interesados en calquera dos servizos de Conservación da Natureza dos anteditos departamentos territoriais ou mesmo o poderán acadar na páxina web da Consellería do Medio Rural:
http://mediorural.xunta.es/espazosNaturais/bio_arbores_senlleiras.jsp
5. O prazo de presentación de solicitudes será dun mes, que comezará a contar desde o día seguinte ao da publicación desta orde no Diario Oficial de Galicia. Se o último día for inhábil, entenderase prorrogado ao primeiro día hábil seguinte e, se no mes de vencemento non houber día equivalente ao inicial do cómputo, entenderase que o prazo expira o último do mes.
Artigo 8º.-Criterios de valoración.
Os criterios de valoración para o outorgamento das axudas serán os seguintes:
Ver referencia pdf "07900D005P077.PDF"
Artigo 9º.-Baremación e adxudicación das axudas.
1. As axudas solicitadas serán baremadas segundo os criterios xerais de valoración establecidos no artigo 8º desta orde e unicamente se terán en conta aquelas que acaden unha puntuación igual ou superior aos 40 puntos.
2. A puntuación máxima que poden acadar os solicitantes da axuda é de 100 puntos.
3. Unha vez aplicados os criterios de valoración, cuantificarase a puntuación total de cada beneficiario. Posteriormente, calcularase de modo proporcional a estes valores un índice de 0 a 1 para cada beneficiario que será multiplicado polo crédito total da axuda, obténdose así a cantidade que percibirá cada beneficiario.
4. O importe da axuda que recibirá cada beneficiario quedará, por tanto, condicionada, ademais de á dispoñibilidade orzamentaria, ao número de solicitudes admitidas.
5. No caso de que o importe que vaia percibir un beneficiario supere o 15% do crédito total da orde de axudas, este verase diminuído ata esta cantidade. A diferenza entre o crédito inicial obtido e o 15% do total da axuda será repartido na mesma proporción indicada no punto 3º deste artigo entre os restantes beneficiarios.
6. Así mesmo, no caso de que o importe que vaia recibir un beneficiario sexa superior ao total das previsións de gastos achegado na memoria explicativa descrita no punto 1.1º d) do artigo 7º desta orde, este verase diminuído ata o máximo do gasto previsto: o importe sobrante será repartido do xeito indicado no punto anterior entre os restantes beneficiarios.
Artigo 10º.-Tramitación.
1. Finalizado o prazo de presentación das solicitudes e recibidas estas na Dirección Xeral de Conservación da Natureza, a Subdirección Xeral de Espazos Naturais e Biodiversidade procederá ao seu exame xunto coa documentación anexa.
2. No caso de que sexan detectados erros ou omisións, requirirase ao solicitante para que nun prazo de 10 días hábiles emende a falta ou proporcione a documentación preceptiva con indicación de que, se así non o fixer, se terá por desistido da súa petición segundo o artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, logo de resolución que deberá ser ditada nos termos previstos no artigo 42 da Lei 30/1992, do 26 de novembro.
3. Posteriormente, a Subdirección Xeral de Espazos Naturais e Biodiversidade procederá a avaliar as solicitudes presentadas e cuantificar a información achegada correspondente aos criterios de valoración de acordo co previsto nos artigos 8º e 9º.
4. Unha vez recibidas as solicitudes, procederase á súa baremación definitiva por parte dunha comisión de valoración. A dita comisión estará composta polo director xeral de Conservación da Natureza, que a presidirá, e por dous vogais, que serán o subdirector xeral de Espazos Naturais e Biodiversidade e o xefe do Servizo de Conservación da Biodiversidade, que ademais, fará de secretario.
Cando, por calquera causa, no momento en que a comisión teña que examinar as solicitudes, algún dos seus compoñentes non poida asistir, será substituído polo funcionario que para o efecto designe o director xeral de Conservación da Natureza.
Así mesmo, a comisión de valoración rexerase polo establecido no título II, capítulo II, artigo 22 e seguintes da Lei 30/1992, do 26 de novembro, de réxime xurídico das administracións públicas e do procedemento administrativo común, relativo aos órganos colexiados.
5. A comisión de valoración trasladará a proposta de resolución ao secretario xeral da Consellería do Medio Rural. A proposta de resolución fará mención aos solicitantes para os cales se propón a concesión da subvención e a contía desta de modo individualizado, especificándose a súa avaliación segundo a aplicación dos criterios seguidos para efectuala. As solicitudes para as cales se propoña a súa denegación relacionaranse con indicación da súa causa.
6. Cando o importe da subvención da proposta de resolución provisional sexa inferior á que figura na solicitude presentada, poderase instar do beneficiario a reformulación da súa solicitude para axustar os compromisos e condicións da subvención de acordo co disposto no artigo 25 da Lei 9/2007, do 13 de xuño, respecto de las solicitudes ou peticións.
Artigo 11º.-Resolución e recursos.
1. As solicitudes de axudas serán resoltas polo secretario xeral da Consellería do Medio Rural, quen resolverá por delegación do conselleiro do Medio Rural.
2. O prazo máximo para resolver será de seis meses, que comezarán a contar desde o día seguinte ao de publicación da convocatoria no Diario Oficial de Galicia. Consonte o establecido no artigo 23.5º da Lei 9/2007, do 13 de xuño, de subvencións de Galicia, unha vez transcorrido o devandito prazo sen que se ditase resolución expresa, os solicitantes poderán entender desestimada a súa solicitude nos termos previstos no artigo 44.2º da Lei 30/1992, do 26 de novembro, de réxime xurídico das administracións públicas e do procedemento administrativo común, e o artigo 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992; sen prexuízo da obriga legal de resolver expresamente de acordo co disposto no artigo 42.1º deste último texto legal.
3. Na resolución que se dite especificaranse os gastos subvencionables, a porcentaxe da subvención, o importe da subvención concedida, os prazos de execución e as condicións xerais e particulares da subvención. En todo caso, o prazo para a execución será improrrogable.
4. A resolución ditada, segundo o disposto no punto 1 deste artigo, poñerá fin á vía administrativa e en contra dela poderase interpoñer recurso potestativo de reposición perante o conselleiro do Medio Rural, no prazo dun mes contado a partir do día seguinte ao de se producir a notificación da resolución ou de tres meses contados a partir do día seguinte a aquel en que se entenda desestimada a solicitude por silencio administrativo, ou ben impugnala directamente perante do Tribunal Superior de Xustiza de Galicia, no prazo de dous meses se a resolución for expresa, de acordo co disposto nos artigos 116 e 117 da Lei 30/1992, do 26 de novembro, e 46 da Lei 29/1998, do 13 de xullo, da xurisdición contencioso-administrativa.
5. Así mesmo, as resolucións de concesión da subvención incluiranse no Rexistro Público de Subvencións, Axudas e Convenios e, de ser o caso, no Rexistro Público de Sancións, creados polos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia, coa fin da ordenación e coñecemento da actividade subvencional de Galicia. Os datos incorporados a este rexistro poderán ser obxecto de rectificación, cancelación e oposición por parte do interesado. No suposto de que a publicación dos datos do beneficiario poida ser contraria ao respecto e salvagarda do honor e á intimidade persoal e familiar das persoas físicas segundo a Lei orgánica 1/1982, do 5 de maio, de protección civil do dereito ao honor, á intimidade persoal e familiar e á propia imaxe, este poderá facer constar o seu dereito a que non se fagan públicos os seus datos.
Artigo 12º.-Modificación da resolución.
Toda alteración nas condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución da concesión, de acordo co disposto no artigo 17.4º da Lei 9/2007, do 13 de xuño, de subvencións de Galicia, e segundo o establecido na normativa que regula o seu desenvolvemento.
Artigo 13º.-Publicidade.
Deberá publicarse no Diario Oficial de Galicia a relación das axudas concedidas cando o seu importe, individualmente consideradas, sexa igual ou superior aos 3.000 . Para as de contía inferior, a relación das concedidas e denegadas farase pública a través da páxina web da Consellería do Medio Rural (
http://mediorural.xunta.es/espazosNaturais/bio_
arbores_senlleiras.jsp), nos termos establecidos no artigo 13, puntos 3º e 4º, da Lei 4/2006, do 30 de xuño, de transparencia e boas prácticas na Administración pública galega, e tamén as sancións que se puideren impoñer, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada web.
Artigo 14º.-Xustificación dos gastos.
1. O pagamento da cantidade adxudicada a cada beneficiario está condicionado á oportuna xustificación dos gastos relacionados coas actividades ou accións descritas no artigo 2º.1 desta orde, mediante a presentación de orixinais ou copias cotexadas das correspondentes facturas emitidas a cargo do solicitante.
2. Todas as facturas deberán ser presentadas acompañadas de xustificación do pagamento efectivo dos gastos en que se incorreu, a través de copia cotexada ou documento orixinal da transferencia bancaria ou do extracto de conta corrente a través da cal se realizou o pagamento.
3. Para poder percibir a totalidade da cantidade adxudicada, o beneficiario deberá presentar a documentación xustificativa sinalada nos puntos anteriores por un importe igual ou superior ao adxudicado. Xunto a esta documentación, deberá acompañarse unha pequena memoria que conterá, como mínimo, unha breve descrición técnica das actuacións realizadas e os arquivos fotográficos necesarios que permitan comprobar a veracidade da devandita descrición e o respecto aos contidos establecidos nesta orde.
4. A citada documentación deberá ser presentada no período abranguido entre o 15 de novembro e o 15 de decembro do ano 2010 en calquera dos lugares mencionados no artigo 7º.4 desta orde.
5. No suposto de que os gastos realizados teñan un custo inferior á cantidade adxudicada, a axuda concedida verase diminuída ata o máximo xustificado consonte o establecido no presente artigo.
6. Os beneficiarios das axudas poderán subcontratar ata o 100% da actividade subvencionada, de acordo co artigo 27.2º da Lei 9/2007, do 13 de xuño.
Artigo 15º.-Compatibilidade.
As axudas previstas nesta orde serán compatibles con outras subvencións de calquera outra Administración pública para as mesmas finalidades, sempre que a suma das subvencións concedidas non supere o importe total dos gastos, conforme o establecido no artigo 17.3º da Lei 9/2007, do 13 de xuño.
Artigo 16º.-Control das actividades subvencionadas.
1. A Consellería do Medio Rural poderá, en calquera momento, inspeccionar e controlar o destino das axudas e o cumprimento dos fins para os cales foron concedidas. En consecuencia, os servizos de Conservación da Natureza dos departamentos territoriais da Consellería do Medio Rural poderán facer visitas e inspeccións nos lugares onde se realizaron as actividades, mesmo con carácter previo á concesión das axudas, para comprobaren a súa adecuación á normativa vixente, así como solicitar, en calquera momento da tramitación do procedemento, canta documentación consideren necesaria para comprobar a axeitada execución das actividades que fosen obxecto das axudas.
2. O beneficiario someterase ás actuacións de comprobación e control financeiro dos investimentos subvencionados por parte da Consellería do Medio Rural, a Intervención Xeral da Comunidade Autónoma, o Consello de Contas e as instancias de control comunitarias, consonte o establecido no artigo 11 da Lei 9/2007, do 13 de xuño, de subvencións de Galicia.
Artigo 17º.-Obriga de facilitar información.
1. Ademais da documentación complementaria que os órganos correspondentes da Dirección Xeral de Conservación da Natureza poidan exixir durante a tramitación do procedemento, os beneficiarios das axudas previstas nesta orde teñen a obriga, consonte os artigos 42 e 45 da Lei 9/2007, do 13 de xuño, de subvencións de Galicia, de facilitaren toda a información que lles sexa requirida pola Intervención Xeral da Comunidade Autónoma, polo Tribunal de Contas e polo Consello de Contas, no exercicio das súas funcións de fiscalización e control do destino das axudas públicas.
2. Para os efectos de comprobación e control, os beneficiarios deberán conservar os documentos xustificativos da aplicación dos fondos percibidos, incluídos os documentos electrónicos, polo menos durante cinco anos desde o último pagamento.
Artigo 18º.-Revogación e reintegro.
1. Procederá a revogación das axudas concedidas, así como o reintegro total ou parcial das contías percibidas e a exixencia dos xuros de demora, de acordo co establecido no artigo 36 da Lei 9/2007, do 13 de xuño, de subvencións de Galicia, nos casos previstos polo artigo 33.1º da antedita lei.
2. Nestes supostos, a Consellería do Medio Rural reclamará directamente a devolución das cantidades aboadas en concepto de axudas e os xuros de demora reportados desde o seu pagamento, sen prexuízo das responsabilidades a que houber lugar.
3. Nos casos de anulación ou minoración por certificación final das cantidades inicialmente aprobadas, as dotacións orzamentarias resultantes poderanlles ser adxudicadas a outros beneficiarios de acordo coa relación de prioridades e a orde establecida.
4. Naqueles supostos en que o importe das subvencións recibidas polo beneficiario excedan os custos da actividade procederase a solicitar a devolución da cantidade percibida que exceda o custo real da actividade.
5. En todo caso, o procedemento de reintegro observará as prescricións contidas no título II da Lei 9/2007, do 13 de xuño, de subvencións de Galicia, e no título V do Decreto 11/2009, do 8 de xaneiro, polo que se aproba o regulamento da antedita lei.
Artigo 19º.-Infraccións e sancións.
Aos beneficiarios seralles de aplicación, nos seus propios termos, o réxime de infraccións e sancións en materia de subvencións establecido no título IV da Lei 9/2007, do 13 de xuño, de subvencións de Galicia; así como o procedemento previsto no Real decreto 1398/1993, do 4 de agosto, polo que se aproba o regulamento do procedemento para o exercicio da potestade sancionadora.
Disposicións adicionais
Primeira.-A Consellería do Medio Rural poderá reproducir, almacenar e distribuír por calquera medio, electrónico, en soporte papel ou outros semellantes, a información obtida e os traballos subvencionados mediante esta orde de convocatoria de axudas, citando as fontes dos titulares dos dereitos de propiedade intelectual e respectando en todo caso as prescricións contidas na Lei orgánica 15/1999, do 13 de decembro, de protección de datos de carácter persoal.
Segunda.-No caso de que, atendidas as solicitudes presentadas nesta convocatoria, haxa un remanente de crédito, poderase reabrir o prazo tantas veces como se coide oportuno, ata esgotar a consignación orzamentaria, por orde publicada no Diario Oficial de Galicia.
Terceira.-Delégase no secretario xeral da Consellería do Medio Rural o exercicio da competencia para conceder ou denegar as axudas obxecto desta orde, contida no seu artigo 12.1º, e consonte ao disposto no artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común.
Disposicións derradeiras
Primeira.-Desenvolvemento.
Facúltase o director xeral de Conservación da Natureza para que dite, no ámbito das súas competencias, as instrucións necesarias para o desenvolvemento e cumprimento do establecido nesta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 23 de abril de 2010.
Samuel Jesús Juárez Casado
Conselleiro do Medio Rural
Ver referencia pdf "07900D005P077.PDF"